《又用前韵》
宋代·郭印

道人息以踵，气马自调伏。
神炉造化驰，不畏寒暑酷。
虽同一世尘，超然立於独。
飞泉上崑山，赫日升旸谷。
我今涉津涯，宴坐成休复。
不材终天年，庶比山中木。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。